CELEX: 32016D1887
Language: hu
Date: 2016-10-24 00:00:00
Title: A Bizottság (EU) 2016/1887 végrehajtási határozata (2016. október 24.) a növényegészségügyi felmérési programok kapcsán a tagállamok által benyújtandó támogatási kérelmek, jelentések és kifizetési kérelmek benyújtására vonatkozó egységes követelmények meghatározásáról (az értesítés a C(2016) 6704. számú dokumentummal történt) (EGT-vonatkozású szöveg)

26.10.2016   
            
            
               HU
            
            
               Az Európai Unió Hivatalos Lapja
            
            
               L 291/15
            
         A BIZOTTSÁG (EU) 2016/1887 VÉGREHAJTÁSI HATÁROZATA
   (2016. október 24.)
   a növényegészségügyi felmérési programok kapcsán a tagállamok által benyújtandó támogatási kérelmek, jelentések és kifizetési kérelmek benyújtására vonatkozó egységes követelmények meghatározásáról
   
      
         (az értesítés a C(2016) 6704. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszerlánccal, az állategészségüggyel és állatjóléttel, valamint a növényegészségüggyel és a növényi szaporítóanyagokkal kapcsolatos kiadások kezelésére vonatkozó rendelkezések megállapításáról, a 98/56/EK, a 2000/29/EK és a 2008/90/EK tanácsi irányelv, a 178/2002/EK, a 882/2004/EK és a 396/2005/EK európai parlamenti és tanácsi rendelet, a 2009/128/EK európai parlamenti és tanácsi irányelv és az 1107/2009/EK európai parlamenti és tanácsi rendelet módosításáról, valamint a 66/399/EGK, a 76/894/EGK és a 2009/470/EK tanácsi határozat hatályon kívül helyezéséről szóló, 2014. május 15-i 652/2014/EU európai parlamenti és tanácsi rendeletre (1) és különösen annak 36. cikke (5) bekezdésére,
   mivel:
   
               (1)
            
            
               A 652/2014/EU rendelet többek között a növényegészségüggyel és a növényi szaporítóanyagokkal kapcsolatos kiadások kezelésére vonatkozó rendelkezéseket, valamint a károsítókra vonatkozó nemzeti felmérési programok benyújtására és tartalmára vonatkozó rendelkezéseket állapít meg.
            
         
               (2)
            
            
               A 652/2014/EU rendelet 21. cikkének (1) bekezdése úgy rendelkezik, hogy a tagállamoknak legkésőbb május 31-ig be kell nyújtaniuk a Bizottsághoz a következő évben kezdődő felmérési programjaikat, ha azok tekintetében támogatást szeretnének kérni.
            
         
               (3)
            
            
               A 652/2014/EU rendelet 23. cikke értelmében a tagállamoknak minden év április 30. napjáig az előző éve vonatkozó részletes éves technikai és pénzügyi jelentést kell benyújtaniuk a Bizottsághoz minden egyes jóváhagyott éves vagy többéves program kapcsán. Ugyanez a cikk arról is rendelkezik, hogy a tagállamoknak minden év augusztus 31. napjáig valamennyi jóváhagyott nemzeti felmérési program kapcsán időközi pénzügyi jelentést kell benyújtaniuk a Bizottsághoz.
            
         
               (4)
            
            
               A 652/2014/EU rendelet 24. cikke értelmében a tagállamoknak minden év április 30. napjáig be kell nyújtaniuk a Bizottsághoz a jóváhagyott felmérési programok keretében az előző évben végrehajtott intézkedésekhez kapcsolódó kifizetési kérelmeiket.
            
         
               (5)
            
            
               A 652/2014/EU rendelet elfogadásának folyományaként meg kell állapítani a rendelet 21. cikke szerinti nemzeti felmérési programok tartalmára és tagállamok általi benyújtására vonatkozó egységes követelményeket.
            
         
               (6)
            
            
               Ezenfelül a 652/2014/EU rendelet 23. és 24. cikke szerinti időközi és záró jelentések, valamint a felmérési programok végrehajtását követő kifizetési kérelmek tartalmára vonatkozó általános követelményekről is rendelkezni kell.
            
         
               (7)
            
            
               Az uniós jog fejlődésével lépést tartandó, a kérelmekhez, az időközi és a záró jelentésekhez, valamint a kifizetési kérelmekhez használandó formanyomtatványokat a Bizottság honlapján elektronikus formában kell közzétenni, és a felmérési program keretében ezeket kell használni, hogy a beadványokat könnyebben lehessen módosítani vagy további részletekkel kiegészíteni. A Bizottság a Növények, Állatok, Élelmiszerek és Takarmányok Állandó Bizottságának keretében közli és megvitatja a tagállamokkal az elektronikus formanyomtatványok valamennyi szükséges módosítását. Az elektronikus formanyomtatványok minden évben (a záró jelentések és kifizetési kérelmek esetében) legkésőbb március első hetében, (a támogatási kérelmek esetében) legkésőbb április első hetében és (az időközi jelentés esetében) legkésőbb július első hetében válnak elérhetővé a Bizottság honlapján.
            
         
               (8)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   Ez a határozat a növényeket vagy növényi termékeket károsító szervezetek (a továbbiakban: károsítók) jelenlétére vonatkozó, a 652/2014/EU rendelet 19. cikkének megfelelő éves és többéves tagállami felmérési programokkal kapcsolatos támogatási kérelmek, jelentések és kifizetési kérelmek benyújtásának egységes követelményeit határozza meg.
   2. cikk
   A 652/2014/EU rendelet 21. cikkének (1) bekezdése szerinti felmérési programok az I. mellékletben meghatározott elektronikus formanyomtatvány használatával online nyújtandók be.
   3. cikk
   A 652/2014/EU rendelet 23. cikke szerinti időközi pénzügyi jelentések a II. mellékletben meghatározott elektronikus formanyomtatvány használatával online nyújtandók be.
   4. cikk
   A 652/2014/EU rendelet 23. cikke szerinti részletes technikai és pénzügyi éves jelentések, valamint az említett rendelet 24. cikke szerinti kifizetési kérelmek a III. mellékletben meghatározott megfelelő elektronikus formanyomtatvány használatával online nyújtandók be.
   5. cikk
   Ez a határozat a 2. cikkben említett felmérési programok, továbbá a 3. és a 4. cikkben említett jelentések benyújtása kapcsán 2017. január 1-jétől alkalmazandó.
   6. cikk
   Ennek a határozatnak a tagállamok a címzettjei.
   
      Kelt Brüsszelben, 2016. október 24-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 189., 2014.6.27., 1. o.
   
   
      I. MELLÉKLET
      A 2. cikkben említett nemzeti éves és többéves felmérési programok benyújtásához használandó formanyomtatvány az Egészségügyi és Élelmiszer-biztonsági Főigazgatóság (DG SANTE) honlapján a következő linken érhető el: http://ec.europa.eu/dgs/health_food-safety/funding/cff/plant_health/survey-programmes_en.htm, a „2. Templates for submission of survey programmes” (Felmérési programok benyújtásához használandó formanyomtatványok) szakaszban az „1. Application tool for Survey programmes for pests” (Kártevőkre vonatkozó felmérési programokhoz kapcsolódó kérelmek) pont alatt.
   
   
      II. MELLÉKLET
      A jóváhagyott felmérési programokhoz kapcsolódó, a 3. cikkben említett időközi jelentések benyújtásához használandó formanyomtatvány az Egészségügyi és Élelmiszer-biztonsági Főigazgatóság (DG SANTE) honlapján a következő linken érhető el: http://ec.europa.eu/dgs/health_food-safety/funding/cff/plant_health/survey-programmes_en.htm, a „3. Templates for reporting” (Jelentéstételi formanyomtatványok) szakaszban a „2. Financial intermediate report” (Időközi pénzügyi jelentés) pont alatt.
   
   
      III. MELLÉKLET
      A jóváhagyott felmérési programokhoz kapcsolódó, a 4. cikkben említett éves záró jelentések benyújtásához használandó formanyomtatvány az Egészségügyi és Élelmiszer-biztonsági Főigazgatóság (DG SANTE) honlapján a következő linken érhető el: http://ec.europa.eu/dgs/health_food-safety/funding/cff/plant_health/survey-programmes_en.htm, a „3. Templates for reporting” (Jelentéstételi formanyomtatványok) szakaszban az „1. Final annual technical and financial report” (Éves záró technikai és pénzügyi jelentés) pont alatt.